‘Inwoners moet almal help om vleilande te behou’ | Netwerk24
‘Inwoners moet almal help om vleilande te behou’
Volgens ’n persverklaring van CapeNature, ’n openbare organisasie wat natuurbewaring en biodiversiteit bevorder, word Wêreld-vleilanddag jaarliks op 2 Februarie gevier.
Wêreld-vleilanddag word reeds sedert 1997 internasionaal gevier op die dag wat die Ramsar-konvensie, amper 50 jaar gelede, in werking getree het. Die Ramsar-konvensie is ’n internasionale ooreenkoms oor vleilande wat op 2 Februarie 1971 tot stand gekom het.
“Hierdie dag is daarop gemik om aandag te gee aan die belangrikheid van biodiversiteit, spesifiek binne vleiland-ekostelsels, wat volgens die nasionale biodiversiteit-assessering van 2012 as die mees bedreigde ekostelsel in Suid-Afrika beskou word. Vleilandhabitatte gaan verlore deur erosie, indringerplante, besoedeling, grootskaalse oorstromings en onvanpaste brandpraktyke,” lui ’n deel uit die verklaring.
Ben van Staden, programbestuurder: bestuur van natuurlike hulpbronne by CapeNature sê: “Vleilande beslaan meer as vier miljoen hektaar van Suid-Afrika se oppervlakte en lewer noodsaaklike dienste aan die ekostelsel. Vleilande voorsien vars water, help om erosie en oorstromings te verminder.
“Hierdie ekostelsels bied ook gees­telike, opvoedkundige en ontspannings­voordele, asook werksgeleenthede deur sektore soos toerisme.”
CapeNature moedig die publiek aan om “te werk aan ’n belangrike verhou­ding waarvan hulle dikwels vergeet, hul verhouding met hul natuurlike omge­wing”.
CapeNature stel voor dat inwoners hul deel doen deur besoedeling te verminder, of nie te besoedel nie, inheemse plante te plant en aan rivieropruimingsprojekte en skoonmaakprojekte deel te neem.